Minister ontbind SABS-raadSABS (Foto: SABS Approved, Facebook) Rob Davies, minister van handel en nywerheid, het Dinsdag die raad van die Suid-Afrikaanse Buro vir Standaarde (SABS) met onmiddellike inwerkingtreding ontbind. Dit is gedoen omdat hulle glo versuim het om hul fidusiêre pligte na te kom asook weens hul beweerde goedkeuring van Tegeta-steenkool vir Eskom wat nie op standaard was nie. Dit kom nadat drie direkteure vroeër vandeesmaand bedank het ná Davies raadslede gevra het om verbale en geskrewe inskrywings te maak oor die redes waarom hulle nie van die raad verwyder moet word nie. Hy het die inskrywings as onbevredigend en onoortuigend bestempel. Davies het aangedui dat hy al talle klagtes oor die SABS-raad ontvang het. “Plaaslike vervaardigers sukkel om verskaffingskontrakte te kry in plaaslike en internasionale markte as gevolg van die SABS se onderprestasie.” Davies het verder aangevoer dit is sy verantwoordelikheid om te verseker dat instellings wat verantwoordelik is vir gehalte en die standaardisasie van produkte juis voorkom dat substandaard- en onveilige produkte die plaaslike markte betree. “Die SABS het nie daarin geslaag om ingevolge hul mandaat te presteer nie. Ek het vertroue verloor in die raad se vermoë om die instellings doeltreffend te bestuur.”